দেশের রাজনীতিকদের মধ্যে কতজন আদর্শের সঙ্গে কোনও আপস করেন না? কেন, কীভাবে এবং কারা আসলে আদর্শ থেকে বিচ্যুত হয়ে এসব অন্যায় কাজ করছেন? আমরা প্রায়ই দেখি, অনেক ক্ষেত্রেই নেতা হয়ে ওঠার পথটাই আদর্শিক নয়, সেখানে আদর্শবান নেতা আমরা কোথায় পাবো। উদাহরণ হিসেবে এবারের ইউপি ইলেকশনের কথাই ধরা যাক। গণমাধ্যমের পরিসংখ্যান থেকে আমরা দেখি, দুই দফা এই ইউপি ইলেকশনে কতজন ‘নেতা’ কতটা অরাজকতা তৈরির মধ্য দিয়ে নির্বাচিত হয়েছেন। নির্বাচিত হতে গিয়ে কী ধরনের হিংস্রতার মধ্য দিয়ে যেতে হয়েছে তাদের, কত টাকার বিনিময়ে মনোনয়ন কিনেছেন আর কতজন তার দলের রাজনৈতিক আদর্শ বজায় রেখে নির্বাচন করেছেন। যদি রাজনৈতিক আদর্শে অনুপ্রাণিত হয়ে নির্বাচনে অংশ নিয়েও থাকেন, শেষ পর্যন্ত সেই নির্বাচন প্রক্রিয়ায় কতজন আদর্শ পথে নির্বাচিত হয়েছেন আর কতজন টাকার জোরে, পেশিশক্তির জোরে, দুর্বৃত্তায়নের খুঁটিতে ভর করে নির্বাচিত হয়েছেন। কী রয়েছে এই প্রক্রিয়াতে, যেখানে কেবল ভোটের অধিকার দখল, দ্বন্দ্ব-বিবাদ, প্রাণহানী, ভোটব্যাংক দখলসহ যত সব নিন্দনীয় কাজ, যা কেবল সুস্থ রাজনৈতিক সংস্কৃতিকে প্রশ্নবিদ্ধ করে।